Lezet en deus e garr kozh dirak un  ti dirapar, en ur straed lous ha teñval. N'eus netra da laerezh ennañ, ar rodoù zoken n'emaint ket e stad vat. Mont da aveliñ e benn un tammig, mont da evañ ur banne bennak. En un davarn vihan e ya-tre. N'eus hogos den ebet. Serr e rankfe an davarn bezañ d'an eur-mañ. Met n'eus den o tont da glemm. Ur banne bier a c'hourc'hemenn. Ne blij ket an alkol kreñv dezhañ. Saouriñ a ra e vanne. Re fresk eo. Perak e servijont anezhi yen-sklas ? N'eus blaz ebet. Ma, ret 'gortoz ur pennadig. Ne vo ket lakaet ar banne  er mikro-skinoù, hañ ? Met n'hell ket chom re bell. N'eus ket mall warnañ, ket c'hoazh. Hogen n'eo ket mat chom da straniñ p'hon eus un tren da bakout. Echu ar banne. Ur bilhed war an daol gont. N'eo ket dav lavar kenavo, ne zistroio ket. Distro d'e garr. Ne fell ket da hemañ loc'hañ. Netra da ober. Treiñ a rae ar c'heflusker digudenn ur pennadig zo, ha netra ken bremañ. C'hwitañ a raio war an tren, sur. Perak eo chomet amañ ? 'Maez eus e garr e ya, ha reiñ ur mell taol dezhañ ; ne servij da netra met vat a  ra.